L-Air Malta tħejji ruħha bil-manutenzjoni u modifikazzjonijiet – ikomplu l-battibekki bejnha u l-ALPA
Imtella' Ġunju 16, 2020 - Aġġornata 16 Ta' Ġunju, 2020 6:59pm Fl-aħħar erba' xhur minn disa' ajruplani fil-flotta tal-Air Malta, tlieta biss baqgħu jtajru ġwienħahom għal titjiriet ta' merkanzija medika u ta' ripatrijazzjoni. F'nofs il-pandemija t-tim ta' manutenzjoni tal-linja nazzjonali tal-ajru baqa' għaddej bil-manutenzjoni tal-ajruplani. Saru wkoll modifikazzjonijiet fuq l-aħħar ajruplani li żdiedu mal-flotta s-sena li għaddiet bl-installazzjoni ta' stretcher fuq il-mudelli l-ġodda tal-Airbus A320 Neos. John Baptist Camilleri s-Supervisor tad-Dipartiment tal-Inġinerija tal-Air Malta spjega li anke s-sitt ajruplani li teknikament kienu wieqfa ma waqfux għalkollox. "Kull ġimagħtejn issir flight normali manutenzjoni li ssir toħorġu mill-parking tneħħilu l-banks tippaperah u sa 1-2 siegħa jkun lest biex jopera bis-saħħa t'hekk dawk is-sitta li ma kienux qed itiru baqgħu joperaw." F'inqas minn ġimagħtejn oħra, il-flotta kollha tal-Airmalta terġa' tibda ttir hekk kif mill-1 ta' Lulju ser jibdew it-titjiriet lejn diversi destinazzjonijiet. L-Inġinier tal-Airmalta spjega li l-arja kundizzjonata fuq l-ajruplan ma toħloqx riskji għal passiġġieri. "Għandu sistema li tuża HEPA filters l-istess eżatt filtration system li tintuża fl-operation teatres fl-isptarijiet. Jiġifieri diġà l-ajruplan equipped m'hemm xejn x'tagħmilu iktar. Is-sistema kif taħdem l-ajruplan, għandek l-arja l-ħin kollu ħierġa minn fuq u taħt l-arja jkollha tinġibed. Kieku jkollok taraħ, l-arja tinżel hekk imbagħad tinżel isfel u tiġi filtrata. Il-ħin kollu inti għandek arja li tiċċirkola u li qed tiġi ffiltrata." Kompla jgħid li wara kull titjira l-ajruplani jiġu diżinfettati. Lil hinn mit-tħejjijiet tekniċi għall-iskeda ta' wara l-pandemija, l-union tal-piloti l-Alpa u l-Airmalta komplew bil-battibekki bejniethom. L-ALPA fi stqarrija akkużat lill-Airmalta li bit-tkeċċija tal-piloti, il-kumpanija qed tippreġudika s-sigurtà. Min-naħa tagħha, l-Airmalta sostniet li s-sigurtà hija dejjem ta' prijorità għaliha u akkużat lill-ALPA li b'mod persistenti qed tagħmel ħsara lil;-kumpanija billi toħloq dubji dwar ir-reputazzjoni tagħha f'dak li għandu x'jaqsam mas-sigurtà. Intant anke l-Ajruport Internazzjonali ta' Malta ħabbar set ta' miżuri li se jidħlu fis-seħħ ġaladarba jibdew it-titjiriet tal-passiġġieri mill-1 ta' Lulju. Il-Kap Eżekuttiv Alan Borg spjega li sar investiment f'teknoloġiji varji sabiex ikun żgurat is-sigurtà tal-passiġġiera. Fost l-oħrajn il-passaport u l-biljett tal-ajru se jkun scanned f'magna awtomatika waqt li se jintużaw thermal screening cameras li jidentifikaw persuni bid-deni. Il-kumpanija ser ikollha wkoll tim li jiffaċilita din il-bidla għan-normalità ġdida fl-ivjaġġar.